Kibar a 6: Bi-sõng ne bi-yoogo
GES-Y a Kayẽ ne a Abɛll masã. B lebga bɛda. A Kayẽ lebga ka-koaada. A kooda ki, n send tɩɩs sẽn womd biisi, la a bõeed karot ne sou la pastɛke.
A Abɛll yẽ ra gʋʋnda piisi. A nonga pe-bi wã yell gesgo. Pe-bi wã bɩtame n lebg bɛda, n dogdẽ, la tarẽ-n-tarẽ a piisã wa n lebga wʋsgo.
Raar a yembre, a Kayẽ ne a Abɛll kõo Wẽnnaam kũuni. A Kayẽ kõo a koodã biisi, t’a Abɛll kõ a pesg ning sẽn yaa sõma n yɩɩd a taabã. A Abɛll kũunã taa a Zeova yam. La a Kayẽ kũunã pa taa a yam ye. Yãmb mii sẽn yaa bũmb ning yĩng bɩ?
Pa yet t’a Abɛll kũunã yaa sõma n yɩɩd a Kayẽ rẽndã ye. Yaa a Abɛll sẽn yaa nin-sõngã yĩnga. A nonga a Zeova la a nong a kẽemã me. La a Kayẽ yaa nin-wẽnga. A pa nong a yaoã ye.
Rẽ n so tɩ Wẽnnaam yeel a Kayẽ t’a segd n toeema a zʋgã. La a Kayẽ pa kelg ye. Wẽnnaam sẽn nong a Abɛll n yɩɩd-a wã yĩnga, a sũurã puugame. A Kayẽ yeela a Abɛll yaa: ‘Wa tɩ d kẽng weoogẽ.’ A Kayẽ sẽn wa n mik tɩ yaa yẽ ne a Abɛll bal n be weoogẽ wã, a wẽe a Abɛll ne lar buud n kʋ. A Kayẽ sẽn maanã pa wẽng sɩda?
Yaa sɩd t’a Abɛll kiime, la Wẽnnaam ket n tẽra a yelle. A Abɛll yɩɩ nin-sõngo, la a Zeova pa yĩmd nin-sõng yell ye. Dẽnd raar n wate, tɩ Wẽnnaam a Zeova na n vʋʋg a Abɛlle. Wakat kãnga, a Abɛll pa na n tol n le ki ye. A na n vɩɩmda tẽngã zug wakat fãa. Tõnd sã n wa paam n na n bãng a Abɛll la nin-sõma a taabã, d sũur pa na n yɩ noog sɩda?
La Wẽnnaam pa nong neb nins sẽn yaa wẽns wa a Kayẽ wã ye. A Kayẽ sẽn kʋ a yaoã poore, Wẽnnaam sɩbg-a lame. A rig-a lame t’a zãag ne a zaka rãmba. A sẽn wa n loogdẽ wã, a talla a yao a yembr n tɩ maan a paga.
A Kayẽ ne a pagã roga kamba. A Ãdem ne a Hawa kamb a taabã me kẽe kãadem n dog kamba. Tarẽ-n-tarẽ, nebã wa n lebga wʋsg tẽngã zugu. D na n goma neb kẽer yell masã.
Sɩngre 4:2-26; 1 Zã 3:11, 12; Zã 11:25.
Sogsgo
- A Kayẽ ne a Abɛll nug-tʋʋmd ra yaa bõe?
- Bõe la a Kayẽ ne a Abɛll kõ a Zeova?
- Bõe yĩng t’a Abɛll kũunã ta a Zeova yam, t’a Kayẽ rẽndã yaool n pa ta a yam?
- A Kayẽ yaa nin-bʋg buudu, la sagl-bʋg la a Zeova kõ-a?
- A Kayẽ sẽn wa n be ne a Abɛll weoogẽ wã, bõe la a maan-yã?
- A Kayẽ sẽn kʋ a Abɛllã poore bõe n paam-a?
Sogsg a taaba
- Karm-y Sɩngr 4:2-26.
Bõe la a Zeova yeel a Kayẽ sẽn na yɩl t’a bãng t’a sẽn da rat n maan bũmb ninga yaa wẽnga? (Sɩng. 4:7)
Wãn to la a Kayẽ wilg bũmb ning sẽn da be a sũurẽ wã? (Sɩng. 4:9)
Bõe la a Zeova na n maan neb nins sẽn kʋʋd b taabã? (Sɩng. 4:10; Ezai 26:21)
- Karm-y 1 Zã 3:11, 12.
Bõe yĩng t’a Kayẽ sũurã puugi, la rẽ zãmsda tõnd bõe? (Sɩng. 4:4, 5; Yel. 14:30; 27:4)
Wãn to la Biiblã wilgd tɩ baa tõnd zakã rãmb sã n pa rat tɩ d tũ a Zeova, tõnd tõe n kell n tũ-a lame? (Yɩɩl 27:10; Mat. 10:21, 22)
- Karm-y Zã 11:25.
Bõe la a Zeova pʋlem neb nins fãa sẽn kiid tɩrlem yĩngã? (Zã 5:24)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn